
1. Introducere 


Printre cei mai de seamă franciscani care au slujit pe teritoriul Moldovei se 
numără, fără îndoială, şi cel de-al doilea episcop de Iași, franciscanul elvețian 
Dominic Jaquet (născut în 1843 la Grolley - decedat în 1931 la Fribourg). 
Viaţa şi activitatea acestuia au rămas pentru mult timp necunoscute din cauza 
faptului că arhivele de stat, precum şi cele bisericeşti din România păstrează 
foarte puţine documente privitoare la persoana sa. Curiozitatea istorică, dar şi 
posibilitatea de a cerceta unele documente din arhivele Vaticanului m-au de- 
terminat să-mi îndrept atenţia către acest personaj, atât de important pentru 
istoria noastră locală şi totuşi atât de neglijat de cercetarea istorică. 

În timpul stagiului la Roma (2005-2008), consacrat studiului catolicilor din 
Moldova în perioada păstoririi episcopului Jaquet, am avut ocazia să descopăr 
anumite documente care conţin numeroase aspecte din activitatea pastorală 
pe care prelatul a desfăşurat-o la Iaşi. Deseori inițiativele pastorale pe care el le 
propunea nu erau pe placul colaboratorilor săi şi nici al superiorilor de la 
Roma. Acest lucru m-a determinat să mă ocup şi de istoria formării sale până 
în momentul numirii la cârma Diecezei de Iași (8 ianuarie 1895). 

Mare şi plăcută a fost surpriza oferită de arhiva conventului franciscanilor 
din Fribourg, unde am descoperit un fond ce conţine mii de documente privi- 
toare la persoana şi activitatea celui de-al doilea episcop de Iaşi!. Documentele 
consultate acolo m-au determinat în conştiinţă să-mi continuu pelerinajul is- 
toric. Astfel, pentru a scrie o dare de seamă detaliată despre viața şi activitatea 
acestui prelat, am vizitat casa în care s-a născut (satul Grolley, în apropiere de 
Fribourg) şi am consultat unele arhive de stat şi bisericeşti din Austria (Viena), 
Elveţia (Fribourg), Franţa (Lyon), Italia (Roma) şi România (Iași, Bucureşti). 


" La plecarea sa din Moldova, în 1903, episcopul Jaquet a luat cu sine toate documentele 
personale şi un mare număr de acte oficiale ale Episcopiei de Iaşi. La solicitarea superiorilor 
de la Roma, prelatul a trimis Episcopiei de Iaşi, în anii următori, câteva dintre documentele 
necesare. 

În această aventură științifică am fost susținut şi încurajat mereu de episco- 
pul nostru, Petru Gherghel, de preasfinţitul Aurel Percă, de profesorul Marek 
Inglot, decanul Facultăţii de Istorie a Bisericii din cadrul Universităţii Pontifi- 
cale Gregoriana (Roma), de colegii mei de la Departamentul de Cercetare Is- 
torică al Episcopiei de Iaşi, precum şi de membrii comunității franciscane din 
Fribourg şi de profesorul de patristică de la Universitatea din aceeaşi localitate, 
Flavio Giuseppe Nuvolone. 


2. Biografia episcopului Jaquet 
2.1. Înainte de numirea episcopală (8 ianuarie 1895) 
2.1.1. Până la sfinţirea preoțească (1866) 


Cel ce avea să devină episcop de Iaşi s-a născut pe 13 octombrie 1843 într-o 
familie catolică din Grolley, localitate din Cantonul Fribourg (Elveţia). Petru- 
Eduard a primit sacramentul Botezului în aceeaşi zi, în Biserica „Sfântul loan 
Botezătorul” din satul natal. 

Petru-Eduard şi-a început formarea culturală la Evian şi a continuat-o în 
localitatea Sfântul Mauriţiu. În perioada respectivă, parohul de Grolley, Petru 
Raboud, i-a insuflat tânărului elementele fundamentale ale religiei creştine, 
orientându-l spre taina preoţiei. După gimnaziu, Petru-Eduard s-a înscris la 
Colegiul „Sfântul Mihail” din Fribourg, institut întemeiat de sfântul Petru Ca- 
nisiu, iezuit, în 1582. Eduard a ieşit în evidenţă încă din acea perioadă, termi- 
nând studiile cu notă maximă. 

În timpul studiilor la Colegiul „Sfântul Mihail”, Eduard s-a remarcat ca 
membru al Societăţii studenţilor elveţieni (din care făcea parte începând cu 
anul 1859), ocupând o serie de funcţii importante în cadrul acesteia. 

În 1862 a intrat la seminarul diecezan din Fribourg, unde, timp de patru 
ani, a urmat cursurile de formare pentru a deveni preot. 


2.1.2. Activitatea diecezană (1866-1882) 


Imediat după sfinţirea preoțească (22 iulie 1866), Petru-Eduard a fost tri- 
mis ca vicar la Parohia La Chaux-de-Fonds (Cantonul Neuchâtel). 

Pe 11 octombrie 1867, Petru-Eduard Jaquet a fost desemnat paroh în Cer- 
neux-Pequinot, un sat în care majoritatea locuitorilor erau protestanți. Pe par- 
cursul celor trei ani de păstorire ca paroh, Jaquet a căutat să se apropie nu doar 
de propria comunitate, ci şi de personalitățile timpului. Cel mai important 


CONTRIBUȚIA EPISCOPULUI DOMINIC JAQUET (1895-1903) 65 


personaj a fost Carol de Montalembert (1810-1870), care vedea în tânărul pre- 
ot un aliat, dar şi un adept al teoriei liberalismului, pe care o promova în am- 
bientul catolic. 

În 1870, Jaquet a devenit profesor la Colegiul „Sfântul Mihail” din Fribourg, 
unde a reușit să cultive în rândul elevilor săi dragostea pentru cultură şi reli- 
gie, precum şi interesul pentru ştiinţă. 


2.1.3. Fratele franciscan Dominic, între 1882 şi 1895 


În 1882, Petru-Eduard Jaquet a renunțat la catedra de profesor de la Cole- 
giul „Sf. Mihail” pentru a deveni călugăr franciscan. Comunitatea fraţilor din 
Fribourg l-a primit cu mare bucurie în mănăstire, unde, după un an de novi- 
ciat, a făcut profesiunea religioasă pe 22 august 1883, devenind fratele Dominic. 

La puţin timp după profesiunea solemnă, Dominic Jaquet a plecat la Wiirz- 
burg pentru a-şi aprofunda cunoştinţele de limbă germană. După doi ani de 
studii, s-a reîntors la Colegiul „Sfântul Mihail, unde şi-a reluat activitatea de 
profesor. O dată cu trecerea vremii, implicarea sa în comunitatea franciscană 
s-a evidențiat tot mai mult. Între anii 1889 şi 1890 el se ocupa de partea de 
secretariat, în același timp îndeplinind funcția de asistent provincial. La înce- 
putul anului 1889 s-a mutat la Würzburg. Înainte de anul 1889, Dominic 
Jaquet a ţinut numeroase misiuni în mai multe comunităţi ale diecezei sale, la 
iniţiativele parohilor respectivi. În 1889, după ce a fost numit secretar şi asis- 
tent provincial, i s-a propus să fie profesor la Universitatea din Fribourg, înfi- 
ințată în același an; aici a predat cursurile de literatură creştină şi de limba la- 
tină (1889-1895). 

În 1890, fratele Dominic Jaquet a fost propus pentru funcţia de episcop al 
Diecezei de Lausanne şi Geneva, cu reşedinţa la Fribourg, dar pentru că făcea 
parte din grupul catolicilor liberali, motiv pentru care multe personalități din 
Fribourg erau împotriva lui, papa Leon al XIII-lea a refuzat numirea sa în 
scaunul episcopiei. În 1891, Dominic Jaquet a fost ales gardian al mănăstirii 
sale, păstrând această funcţie până la numirea sa ca episcop de Iaşi, în 1895. 

În decursul anilor în care a predat la Fribourg, „chestiunea socială” a repre- 
zentat pentru Jaquet un mare punct de interes. Tema a fost tratată cu seriozi- 
tate de către Sfântul Scaun, care a răspuns preocupărilor lui Dominic Jaquet şi 
ale celorlalţi teologi, interesaţi de această problemă, prin promulgarea primei 
enciclice sociale (Rerum novarum — 15 mai 1891). 

2.2. După demisia din scaunul Episcopiei de Iaşi (30 iulie 1903) 


Mons. Jaquet a renunţat la funcţia de episcop de Iaşi în 1903, plecând din 
Moldova în ultima zi a lunii iulie. 

Spre sfârşitul lunii septembrie 1903, mons. Jaquet se afla în mănăstirea 
franciscanilor din Fribourg. În acest timp el a primit o scrisoare expediată pe 
28 septembrie de către preşedintele Consiliului de Stat, care i-a propus să reia 
catedra la universitate. Pe 6 octombrie 1903, mons. Jaquet a răspuns pozitiv 
dorinţei preşedintelui Consiliului de Stat, menționând însă că el nu se consi- 
deră vrednic de a ocupa o funcţie atât de înaltă. Pe 9 octombrie, Consiliul de 
Stat l-a numit pe mons. Jaquet profesor de literatură creştină la Universitatea 
din Fribourg, pentru 10 ani. 

A doua perioadă de predare la Universitatea din Fribourg a lui Dominic 
Jaquet a fost mai scurtă decât prima. La începutul lunii octombrie 1907, episco- 
pul îl înştiința pe directorul Comisiei Instrucțiunii Publice că, în timpul vizitei 
făcute la Roma în primăvara precedentă, superiorii ordinului i-au propus să 
predea la Facultatea de Teologie „Sfântul Bonaventura”. În ceea ce priveşte 
această invitaţie, mons. Jaquet avea anumite rețineri, dar, la insistențele minis- 
trului general Dominic Reuter, a trebuit să accepte transferul. Prin urmare, el 
îi cerea directorului să-i accepte demisia, mulțumindu-i pentru bunăvoința pe 
care i-a arătat-o în toţi anii în care a fost profesor la Universitatea din Fribourg. 

Începând cu 12 octombrie 1907, mons. Jaquet s-a stabilit în casa francisca- 
nilor, pe strada Sf. Teodor din Roma. Aici a predat istoria Bisericii şi greaca 
biblică în facultatea ordinului până la finalul anului 1924. La Roma, Dominic 
Jaquet l-a avut ca student pe Maximilian Kolbe, care în acea perioadă urma 
studiile teologice la Facultatea „Sfântul Bonaventura”. 

În timpul şederii la Roma, Dominic Jaquet a fost şi postulator general al 
ordinului franciscan pentru cauzele sfinţilor. 

Pe 15 septembrie 1924, Dominic Jaquet îi scria părintelui general al fran- 
ciscanilor, Alfonso Orlini, mulţumindu-i pentru faptul că îi acceptase demisia 
de la Catedra de Istorie a Bisericii. 

În iunie 1925, mons. Jaquet s-a întors definitiv în Fribourg, în aceeași mă- 
năstire în care făcuse profesiunea religioasă. 

Dominic Jaquet a trecut la cele veşnice în dimineaţa zilei de 3 februarie 
1931; al doilea episcop de Iași a murit la 88 de ani, după ce a lucrat ca preot 
timp de 65 de ani, iar ca episcop 36 de ani; funeraliile au avut loc în biserica 
mănăstirii franciscanilor din Fribourg, pe 6 februarie, ora 10.00. 

Pe lângă cursurile ţinute elevilor de la Colegiul „Sfântul Mihail” din Fribourg, 
cele predate studenţilor universității din același oraș, precum şi celor de la 
Facultatea de Teologie „Sfântul Bonaventura” din Roma, Dominic Jaquet a 
publicat diverse opere care completează activitatea sa ştiințifico-didactică. 

Dintre toate operele sale, cea mai importantă este studiul despre indepen- 
dența Papei (Indipendenza del papa). 


3. Aportul mons. Dominic Jaquet la dezvoltarea culturii în Moldova 
(Institutul Cipariu) 


3.1. Fondarea 


Abia sosit în Dieceza de Iaşi, mons. Jaquet şi-a dat seama de nivelul scăzut 
de cultură şi de pregătire religioasă al catolicilor din Moldova. El era convins 
că numai printr-o formare solidă aceştia puteau să înțeleagă şi să urmeze mai 
îndeaproape învățătura Bisericii, mai ales pe aceea a Papei, care dorea nespus 
de mult unirea religioasă a românilor ortodocşi cu Roma. Noul episcop de 
Iaşi, voind să îndeplinească această dorință a Papei, care devenise şi a sa, a 
decis să deschidă la Iaşi un „mare colegiu clasic” pentru băieți, asemănător 
acelora pentru fete inaugurate la Iaşi şi Galaţi de către surorile Notre Dame de 
Sion, ce aveau ca scop educarea fetelor. 

Pentru a fonda această şcoală, mons. Jaquet avea nevoie de permisiunea 
superiorilor de la Roma, dar şi de o autorizaţie din partea guvernului român. 
În plus, trebuia să găsească o congregaţie religioasă care să preia conducerea 
noului institut. În acest sens, pe 5 mai 1895, el a trimis Congregaţiei De Propa- 
ganda Fide un raport foarte vast, în care prezenta proiectul noului institut. 
Împreună cu acest document, episcopul a trimis şi o copie a unei scrisori pe 
care o expediase pe 21 aprilie, în acelaşi an, ministrului general al iezuiţilor, 
părintelui Alois Martin. După ce a prezentat situaţia catolicismului din Mol- 
dova, mons. Jaquet a adăugat că „tinerii care vor fi educați aici vor ajunge apoi 
în clasele înalte, în parlament, şi deci vor atrage simpatia ortodocşilor. (...). 
Numai în acest fel se poate ajunge la unirea Bisericilor”. 

Un alt motiv al fondării acestui colegiu era acela de a oferi fetelor formate 
în şcolile surorilor Notre Dame de Sion posibilitatea de a se mărita cu tineri 
catolici cu o educaţie culturală şi religioasă aleasă. Până în acel moment, tine- 
rele formate de surori trebuia să se căsătorească, în general, cu băieți orto- 
docşi, existând pericolul de a neglija sau de a uita complet lucrurile învăţate în 


> ACEP, fond NS, rubr. 109/1895, vol. 69, f. 774v. 

şcoală. În scrisoarea adresată ministrului general al iezuiţilor, după ce a lăudat 
activitatea profesorilor de la seminarul din Iași, episcopul cerea cu insistență 
doi preoți care să predea în colegiul ce urma a fi inaugurat. El dorea ca aceştia 
să fie francezi, deoarece limba română este asemănătoare cu franceza, iar lu- 
mea din înalta societate vorbea această limbă. De asemenea, el cerea ca aceşti 
iezuiţii să aibă o diplomă de studii obținută în Franţa, pentru că un astfel de 
document era foarte bine văzut în mediul intelectual din România. Deşi pre- 
fectul congregației amintite l-a invitat pe episcop să-şi pună în practică pro- 
iectul, iezuiții au refuzat să accepte o asemenea responsabilitate, în ciuda insis- 
tențelor ulterioare exprimate de mons. Jaquet, motivând că nu aveau preoți 
disponibili care să fi îndeplinit condiţiile respective. 

Pe 10 mai 1895, episcopul de Iași i-a trimis o scrisoare secretarului de stat, 
cardinalului Marian Rampolla, înştiințându-l că, după ce a studiat în profun- 
zime problema unirii Bisericilor, singurul mijloc prin care se putea împlini 
această lucrare era fondarea unui colegiu clasic la Iași, considerată, în opinia 
sa, „o metodă lentă, dar sigură”. În aceeaşi scrisoare, mons. Jaquet îl informa 
pe secretarul de stat că îi ceruse ministrului general al iezuiţilor câțiva preoți 
pentru a-i numi în conducerea şcolii; în faţa statului, pentru a evita eventualele 
neplăceri, el însuşi urma să-şi asume întreaga responsabilitate. Episcopul îi 
cerea cardinalului să-i explice Papei că acest colegiu „îmi stă la inimă” şi să 
obţină binecuvântarea acestuia”. Pe 29 mai 1895, secretarul de stat îi răspunse 
că Papa era de acord cu proiectul înființării colegiului ca mijloc al împlinirii 
actului de unire a celor două Biserici. În plus, Papa însuși s-ar fi angajat să-i 
transmită ministrului general dorinţa lui Dominic Jaquet de a avea la condu- 
cerea şcolii câţiva iezuiți. 

După ce a primit binecuvântarea Papei, mons. Jaquet i-a scris ministrului 
Cultelor şi Instrucțiunii Publice, Take Ionescu, solicitându-i eliberarea autori- 
zaţiei de fondare a instituţiei școlare. În scrisoare el susținea că viitorul institut 
va avea sediul în casa doctorului Ciurea, care se afla pe strada Golia. În acea 
vreme acolo exista o şcoală comercială de stat. Tocmai de aceea, episcopul 
spera ca spaţiul să îndeplinească normele de igienă impuse de lege. În finalul 
scrisorii, el îl ruga pe ministrul Ionescu să-l informeze despre existenţa altor 
formalităţi ce ar fi trebuit îndeplinite pentru finalizarea proiectului. Pe 31 iulie 
1895, ministrul Take Ionescu îi acorda episcopului Jaquet autorizaţia de inau- 
gurare a şcolii. 


3 ASV, fond S. di st., 1900, rubr. 12, dosar 13, f. 110-111. 

Având binecuvântarea Papei, precum şi autorizaţia guvernului de a fonda 
colegiul, episcopul Dominic Jaquet a deschis la Iaşi, pe 15 septembrie 1895, 
Institutul Cipariu, numit astfel în memoria marelui filolog şi lingvist Timotei 
Cipariu, canonic la Catedrala Greco-Catolică din Blaj. Episcopul l-a numit în 
funcţia de director al noului colegiu pe părintele Iosif Malinowski, O.F.M. 
Conv., secretarul său, după ce l-a eliberat din funcția de paroh de Iași. Numi- 
rea şi menţinerea părintelui Malinowski într-o astfel de funcție au reprezentat 
singura cale a lui Dominic Jaquet de a ieşi dintr-o situaţie foarte delicată: ini- 
tial iezuiţii din Iaşi s-au arătat disponibili să ocupe funcţii în conducerea şcolii, 
dar superiorul lor nu le-a permis; de asemenea, cele 11 congregaţii cărora episco- 
pul Jaquet li s-a adresat ulterior, propunându-le să vină la Iași pentru a se 
ocupa de noul institut, au refuzat invitaţia. Ştirea deschiderii şcolii se răspân- 
dise deja prin oraş. Aşadar, el trebuia să numească în funcţia de director o 
persoană cu experiență. În ajutorul directorului Iosif Malinowski au fost che- 
maţi părintele Nazaren Cipolloni, numit administrator şi pedagog, precum şi 
patru seminariști, care aveau rezultate bune la învățătură. 

Misiunea principală a noului institut era aceea de a le da tinerilor o educa- 
ţie catolică şi, în același timp, naționalistă. În raportul de pe 5 iunie 1896 tri- 
mis cardinalului Ledóchowski, mons. Jaquet scria: „Eu mă simt obligat să slu- 
jesc cu fidelitate interesele României, pentru că, prin bunăvoința Sf. Scaun, ea 
a devenit pentru mine a doua patrie; eu sunt întotdeauna mulțumit când inte- 
resele catolicilor sunt în sintonie cu cele ale țării”. 

În opinia episcopului de Iași, în afara avantajelor pe care le oferea băieților 
şi familiilor din care aceştia proveneau, şcoala le conferea preoţilor diecezani 
o demnitate deosebită, întrucât el era convins că „un cler care se ocupă numai 
de ministerul său în parohii nu simte nici o încurajare pentru a se ridica în 
sfera filosofiei şi teologiei, a ştiinţelor şi a literaturii; un astfel de cler riscă să se 
închidă în el însuși”. 


+ ACEP, fond NS, rubr. 109/1898, vol. 142, f. 34. 

> AARC Bucureşti, fond Netzhammer, cutie 578, doc. 1726, f. 14. În scrisoarea trimisă pe 
5 aprilie 1905 episcopului Camilli, mons. Jaquet îl informa că el a dorit să ducă la îndeplinire 
planul episcopului Iosif Salandari, care în 1866 a adus în Moldova surorile Notre Dame de Sion 
pentru educarea fetelor, şi anume acela de a fonda o şcoală pentru băieţi, plan care nu s-a re- 
alizat din cauza decesului acestuia (Ibidem, f. 8). 

Proiectul întemeierii unui colegiu pentru formarea tinerilor din Moldova a fost scopul 
urmărit de toți succesorii episcopului Iosif Salandari. Într-o scrisoare trimisă cardinalului 
Ledóchowski pe 1 iunie 1897, episcopul Jaquet menţiona că o astfel de iniţiativă era numită în 
trecut „lucrarea lucrărilor”, iar el, ca fost profesor, a vrut să concretizeze acest proiect (ACDF, 
fond SO, RV, 1900, vol. III, dosar 10, De scholis mixtis in Romania et in Grecia, f. 8). 

În primul său an de existenţă, Institutul Cipariu a avut numai o clasă pre- 
gătitoare şi a I-a de gimnaziu, planul fiind acela de a deschide în fiecare an câte 
o nouă clasă. La începutul anului 1896 frecventau şcoala 15 elevi: 7 catolici, 5 
ortodocşi, 3 evrei, toţi provenind din familii bogate şi importante. Pe drept 
cuvânt, episcopul Jaquet putea să transmită Congregaţiei De Propaganda Fide 


că „înalta societate a fost mulțumită de acest lucru”. 


3.2. Activitatea didactică în cadrul Institutului Cipariu 


Programa de studii a colegiului era cea statală, lecţiile erau ţinute în limba 
română, după metodele cele mai moderne din Occident, iar limba de conver- 
sație era franceza. 

Activitatea didactică desfăşurată în cadrul Institutului Cipariu a fost mereu 
controlată de stat. Deja pe 11 iunie 1896, ministrul Cultelor şi Instrucțiunii 
Publice, Petru Poni, îi cerea directorului Malinowski condica situaţiei școlare 
a elevilor. Aceasta trebuia trimisă până pe 1 iulie 1896. 

Înaintea începerii celui de-al doilea an de existenţă, institutul a primit un 
regulament stabil: 


În Institutul Cipariu se primesc elevi interni, semiinterni şi externi. La înscrierea 
elevilor în institut, părinţii sau corespondențţii trebuie să aducă toate actele elevu- 
lui, cerute de legea învățământului. 

Internii plătesc800 lei pe an 

Semiinternii-500 lei 

Externii- 200 lei 


Orarul internatului este următorul: 

Elevii se scoală la orele 5.30 dimineaţa, se îmbracă şi fac rugăciunea. 
6.00-7.30 - studiu în repetitor 

7.30-8.00 - cafeaua, recreaţie 

8.00-8.30 - studiu în repetitor 

8.30-11.45 — clasă 

12.00-13.30 - prânz, recreaţie 

13.30-14.00 — studiu în repetitor 

14.00-16.00 — clasă (joi după-amiază nu se ţin cursuri) 
16.00-17.00 — elevii mănâncă în refector o chiflă 
17.00-19.00 — studiu în repetitor 


6 ACEP, fond NS, rubr. 109/1896, vol. 94, f. 52. Din cei 15 elevi, 9 erau interni, 4 semiin- 
terni, 2 externi (ARSI, fond Galic. Mol. Russia, 1897-1912, 1011, dosar Galic. 1011, XXV, 1-30, 
scrisoarea 15). 

19.00-20.30 - cină, recreație 

20.30 — rugăciunea de seară, apoi culcarea 

ls) 

În zilele de sărbătoare şi joi după-amiază, elevii fac preumblare, însoţiţi totdeauna 
de un supraveghetor. 

Ieşirile individuale sunt oprite, afară numai dacă elevul este însoţit de părinţi sau 
de corespondenți. 

Părinţii sau corespondenții îi pot vizita pe copiii lor în fiecare zi de la ora 16.00 la 
17.00”. 


În memoriul despre învățământul religios în şcolile catolice din România, 
prezentat personal cardinalului Ledóchowski pe 23 noiembrie 1896, episcopul 
Dominic Jaquet trata un aspect delicat al activităţii sale: cursul de religie şi, 
mai ales, examenul pe care elevii institutului urmau să-l susțină în fața Statului 
la această materie. Episcopul îi aducea la cunoştinţă prefectului Congregaţiei 
De Propaganda Fide că legea prevedea obligativitatea unui astfel de examen 
numai în cazul copiilor de confesiune ortodoxă, în timp ce elevii care nu apar- 
țineau acesteia aveau dreptul să refuze examenul respectiv. „Deci, practic, bă- 
ieţii catolici pot fi promovați fără să studieze religia conținută în programa de 
stat”. Pe de o parte, această toleranță reprezenta un avantaj pentru elevii cole- 
giului, întrucât nu erau obligați să studieze manualul ortodox; pe de altă parte 
însă, mons. Jaquet atrăgea atenţia că la sfârşitul fiecărui an se făcea media no- 
telor. Aşadar, dacă lipsea o notă bună la religie, media generală era mai mică 
față de valoarea reală a elevului. Această medie era inferioară față de cea a 
unui elev ortodox, care, fără acest examen, nu ar fi obţinut o notă mai bună 
decât unul catolic. Media generală despre care scria episcopul era foarte im- 
portantă, întrucât tinerii cu rezultate bune erau admiși în unele şcoli de stat de 
renume, fără să mai susțină concurs. Din cauza corupţiei unor jurii româneşti, 
se putea întâmpla ca un elev să nu fie primit la concurs dacă la aceeaşi şcoală 
se înscria şi un tânăr evreu sau unul ortodox, care le ofere profesorilor o anu- 
mită sumă. 

Problema aceasta îi afecta în mod direct şi pe părinţii copiilor. Ei trebuia să 
decidă dacă le vor permite copiilor lor să susțină examenul de religie, sau dacă 
le vor refuza acestora posibilitatea de a-şi făuri o carieră. Toate aceste motive 
l-au determinat pe episcopul de Iași să-i ceară directorului Malinowski să-i 


7 AERC Iași, vol. 2/1895, f. 38v., 42r.-42v. În afară de activitatea didactică, profesorii Insti- 
tutului Cipariu desfăşurau și un apostolat foarte rodnic. În acest sens, trebuie notat faptul că 
băieţii interni primeau Prima Sfântă Împărtășanie şi Mirul în institut (Cf. Ibidem, f. 120). 

înscrie pe cei şapte copii catolici la examenul final de religie în fața unei comi- 
sii de stat pentru anul şcolar 1895-1896. Mons. Jaquet vedea în această iniția- 
tivă o probă pentru copiii catolici, care erau puşi în situaţia de a răspunde la 
anumite întrebări delicate, cum ar fi cele privitoare la diferenţele dintre cato- 
lici şi ortodocşi. „Dar - scria episcopul de Iași — dacă în timpul examenului 
vor fi trataţi cu răutate, promit că voi face reclamaţie la Guvern şi că voi intra 
într-o luptă deschisă cu prejudecățile ortodoxe”. Totuşi, considerând vârsta 
fragedă a copiilor (10-12 ani), precum şi timiditatea lor în fața „gândirii pro- 
fane” a profesorilor, mons. Jaquet a decis ca, pentru anul școlar 1896-1897, 
copiii catolici să nu susțină examenul de religie în fața Statului. 

O mare dificultate pentru directorul Malinowski a fost aceea de a procura 
autorizațiile ministeriale anuale pentru profesorii care predau în şcoală. La 
începutul fiecărui an şcolar, directorul trebuia să trimită la minister lista pro- 
fesorilor, autorizaţiile guvernamentale sau, în cazul în care acestea lipseau, do- 
cumentele necesare obţinerii lor. 

Prin Articolul nr. 58 din Regulamentul şcolar publicat în luna iunie 1896, 
se cerea ca orice profesor angajat în şcolile private să aibă diplomă de licență 
în materia pe care o preda, așa cum o aveau cei care lucrau în şcolile de stat. 
Cu un permis special, Ministerul Cultelor şi Instrucțiunii Publice a dispensat 
mereu Institutul Cipariu de această regulă. În 1900 însă, ministrul îi comunica 
episcopului de Iaşi că favoarea acordată catolicilor până în acel moment de- 
ranja multe persoane importante şi, prin urmare, situația trebuia neapărat re- 
glementată. Din cauza acestei măsuri impuse de minister, episcopul a fost ne- 
voit să ia decizia de a suspenda colegiul. Având intenţia de a-l redeschide cât 
mai curând, mons. Jaquet a trimis câţiva preoți diecezani în diferite universi- 
tăți catolice din Europa, cu scopul de a obţine licenţe în științe şi litere. 

În vederea formării unei echipe stabile, care să aibă şi gradele academice 
necesare predării în Institutul Cipariu, au fost trimişi la Roma patru clerici, în 
timp ce alți cinci au fost trimişi la Universitatea din Fribourg (Elveţia) În scri- 
soarea trimisă de la Fribourg succesorului său Nicolae Iosif Camilli (1904-1915), 
pe 5 aprilie 1905, episcopul Jaquet scria: 


Această lucrare dificilă eu am încercat-o şi am gândit-o timp de 7 ani. (...). Am 
trimis scrisori la Sfântul Scaun, prezentând planul, organizarea, resursele financi- 


REPERE 


are, dificultățile, posibilităţile de reuşită şi de eșec. (...) 
Pentru a concretiza acest proiect, m-am gândit să adopt următoarele mijloace: 
trimiterea tinerilor preoți în universităţile catolice pentru a obține diplome în litere, 


ştiinţe şi istorie; construirea unui sediu; (...) găsirea creditelor necesare pentru 

construcția noului colegiu. Toate aceste iniţiative aveau aprobarea Sfântului Scaun. 
Ca) 

Eu revin la problema colegiului. Am întors acest argument pe toate părțile şi eram 
conştient de toate dificultățile. Guvernul m-a rugat, nici măcar nu mi-a ordonat, 
să mă îngrijesc ca tinerii mei profesori să-şi ia gradele academice, cu scopul de a 
fi în regulă cu prevederile legii. Guvernul mi-a oferit şi ajutoare băneşti pentru 
părintele Pal. Este clar că Guvernul nu i-ar fi putut refuza pe profesorii mei, după 
ce aceştia ar fi luat gradele academice peste hotare, desigur, după susținerea unui 
examen în fața statului. Iar dacă ar fi existat vreo încercare de nedreptate sau de 
parțialitate pentru a împiedica deschiderea colegiului, eu eram convins că prim- 
ministrul Dimitrie Sturza m-ar fi ajutat. Dacă nu ar fi fost aşa, el nu ne-ar fi permis 
deloc să predăm în şcoala noastră, unde noi am lucrat timp de cinci ani, înainte de 
a suprima cursurile. Ne-ar fi refuzat până când am fi fost în regulă cu documente- 
le în faţa legii. O congregaţie tânără și pricepută acceptase să conducă institutul 
din punct de vedere disciplinar, moral, educativ şi economic. 

Un regulament special ar fi regularizat situaţia, drepturile şi îndatoririle profeso- 
rilor ce aparțineau clerului diecezan. (...) 

În ceea ce priveşte problema învăţământului religios, noi am fi beneficiat, pur şi 
simplu, de toleranța pe care Sfântul Scaun o acordă surorilor Notre Dame de Sion. 
Aşa cum există o singură morală, trebuie să existe aceeași regulă pentru toți. (...) 
Am prevăzut totul: construcția, organizarea, aprobarea, conducerea, creditele şi 
achitarea lort. 


3.3. Construirea noului sediu 


Una dintre cele mai înalte dorințe ale episcopului Jaquet a fost aceea de a 
redeschide cât mai repede Institutul Cipariu într-un sediu nou, întrucât casa 
doctorului Ciurea era prea mică pentru numărul de băieți care doreau să frec- 
venteze școala; acest număr creştea an de an în mod exponențial. În plus, episco- 
pul trebuia să plătească anual 7.000 lei pentru chirie. 

Pe 4 aprilie 1901, arhitectul Gambara solicita primăriei din Iaşi, în numele 
episcopului Jaquet, eliberarea unei autorizaţii pentru construirea noului sediu 
al colegiului pe strada Comănescu (azi, Văscăuţeanu). Pe 20 aprilie 1901, pri- 
marul a eliberat autorizaţia cerută. 

Pe 31 martie 1903, o dată cu prezentarea demisiei, mons. Jaquet i-a cerut 
Sfântului Scaun să rămână în Moldova până în luna octombrie, pentru a des- 
chide anul școlar în noul sediu, dar cererea sa a rămas fără răspuns. Secretarul 
de stat, cardinalul Rampolla, a preferat tăcerea din cauza scrisorilor înveninate 


$ AARC București, fond Netzhammer, cutie 578, doc. 1726, f. 8-11. 

împotriva episcopului, trimise la Roma de anumite persoane din Moldova, 
scrisori în care susțineau că lucrările la noul sediu al colegiului nu înaintau 
deloc. 


4. Concluzie 


În încheierea acestor câteva momente de istorie bisericească locală, se poate 
afirma cu certitudine că al doilea episcop de Iași reprezintă pentru catolicii din 
Moldova un punct de referinţă, în special, în privința formării cultural-religi- 
oase a tinerilor. Cărturar sârguincios şi totodată păstor grijuliu, mons. Domi- 
nic Jaquet se înscrie printre cele mai de seamă personalităţi ale Bisericii Cato- 
lice din Moldova din toate timpurile. Visul său era acela de a forma o elită 
culturală catolică. A fost nevoie de 100 de ani pentru ca acest vis al său să de- 
vină realitate. Într-adevăr, astăzi Dieceza de Iaşi se poate mândri cu numeroase 
institute de formare a adolescenților şi a tinerilor. Un vis la realizarea căruia au 
colaborat numeroşi laici, persoane consacrate şi preoți. Așadar, un vis colectiv. 
Un vis care poate dăinui în timp numai prin participarea continuă şi activă a 
fiecăruia dintre noi. 


